એ વાત સાચી છે કે શિક્ષણ ક્ષેત્રમાં સ્વાયત્તતા અને ખાસ કરીને અભિવ્યકિતની સ્વતંત્રતા હોવી જોઇએ. ઓકસફોર્ડ અને હાર્વર્ડ યુનિવર્સિટીમાં સ્વાયત્તતાનો માહોલ જોવા મળે છે, પરંતુ ત્યાં સ્વાયત્તતા પર રાજકારણ હાવી થઇ જતું નથી. જ્યારે આપણે ત્યાં સ્વાયત્તતા અને અભિવ્યકિતના સ્વાતંત્ર્યના નામે રાજકારણ હાવી થઇ ગયું છે અને જેએનયુના વિદ્યાર્થી નેતાઓને હાથા બનાવીને નેતાઓ પોતાના રાજકીય રોટલા શેકી રહ્યા છે. એમાંય દેશદ્રોહના આરોપસર ધરપકડ કરાયેલ જેએનયુ વિદ્યાર્થી સંઘના પ્રમુખ કન્હૈયાકુમારને જામીન મળ્યા બાદ તેણે જેએનયુ કેમ્પસ પર જે ભાષણ આપ્યું હતું તેને વધુ પડતું કોંગ્રેસ, આપ અને ડાબેરી જેવા રાજકીય પક્ષો દ્વારા મહત્ત્વ આપવામાં આવી રહ્યું છે. જાણે કે કન્હૈયાકુમાર કોઇ મોટી રાજકીય હસ્તી કેમ ન હોય? ડાબેરીઓએ તો એવી જાહેરાત પણ કરી દીધી છે કે કન્હૈયાકુમાર આગામી પાંચ રાજ્યોની વિધાનસભાની ચૂંટણીમાં ડાબેરી પક્ષો વતી ચૂંટણી પ્રચાર કરશે. ડાબેરીઓની આ જાહેરાતથી સ્પષ્ટ થઇ ગયું છે કે તેઓ પણ કન્હૈયાને પ્રોજેકટ કરીને લોકોના મત ખેરવવા માગે છે. આ રાજકીય સ્વાર્થ નથી તો બીજું શું છે?